Drie vas ná Pta-hawelose in kruisvuur sterf | Maroela Media
Drie vas ná Pta-hawelose in kruisvuur sterf
Die vrou wat noodlottig gewond is in die kruisvuur. Foto: Verskaf
Drie verdagtes is Vrydag in die vroeë oggendure in hegtenis geneem weens 'n skietvoorval waartydens Charlene Buys, 'n hawelose vrou langs haar man in kruisvuur tussen die polisie en drie vermeende rowers in Pretoria doodgeskiet is.
Konst. Tumisang Moloto, polisiewoordvoerder, het die inhegtenisnemings aan Maroela Media bevestig. Hy het egter gesê inligting is nog skaars in dié stadium en hy sal binnekort meer besonderhede bekend maak.
Maroela Media het vroeër berig Charlene is Maandag langs haar man, Jaco, doodgeskiet toe 'n oor-en-weer-skietery tussen die polisie en drie vermeende rowers uitgebreek het.
Moloto het vroeër aan Maroela Media gesê die rowers het omstreeks 09:30 die eienaar van 'n drankwinkel in Steve Bikoweg geskiet en beroof terwyl hy nog in sy motor gesit het. Hulle het in 'n silwer Honda Ballade in 'n westelike rigting van die toneel weggejaag.
Twee polisiebeamptes van die Wonderboompoort-polisiestasie was besig met roetinepatrollie in die omgewing toe hulle opgemerk het dat 'n silwer Honda oor 'n stopstraat jaag sonder om stil te hou. Hulle het die motor agternagesit nog voordat hulle glo geweet het die insittendes was pas by die rooftog betrokke.
Die verdagtes het besef hulle word agtervolg. Hulle het 'n effense voorsprong gehad en het by die kruising van Smooklaan en Fred Nicholsonstraat om 'n blinde draai stilgehou, uit hul voertuig geklim en die polisiebeamptes ingewag.
Die verdagtes het op die polisie losgebrand toe hulle by die kruising aankom. Die polisie het teruggeskiet. Charlene het in daardie stadium langs die pad geloop en is noodlottig deur 'n dwaalkoeël gewond.
Dit is nie tans bekend of sy deur die verdagtes of die polisie geskiet is nie. Dit sal deur 'n verdere ondersoek bepaal word.